《晚晴》
宋代·郭印

朝来寒露重，旭日庆新晴。
长空烟霭净，遥岑锦绣明。
野竞农夫穫，路多游子行。
岁事竟如何，且欲供粢盛。
矧彼关外戌，仰哺十万兵。
粮运傥不绝，因缘活此生。
吾家有瘠田，努力事躬耕。
宁辞畎亩劳，每作风雨惊。
心期了租赋，敢望仓箱盈。
耋龄无多日，妄意观太平。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。